РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

 и контролу трошења јавних средстава

011 Број:06-2/212-20

16. децембар 2020. године

Београд

**ЗАПИСНИК**

**14. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 16. ДЕЦЕМБРА 2020. ГОДИНЕ, У 14,00 ЧАСОВА**

Седница је почела у 14,00 часова.

Седници је председавала др Александра Томић, председник Одбора.

Седници су присуствовали чланови Одбора: Верољуб Арсић, Зоран Бојанић, Душко Тарбук, Оливера Пешић, Соња Влаховић, Горан Ковачевић, Братимир Васиљевић, Ана Чарапић, Љиљана Кузмановић Вујаковић и Милорад Мијатовић.

Седници су присуствовали заменици чланова Одбора: Светлана Милијић, Зоран Томић и Угљеша Марковић,.

Седници нису присуствовали чланови Одбора: Владимир Маринковић, Војислав Вујић, Золтан Пек и Никола Јоловић, као ни њихови заменици.

 Седници Одбора присуствују и повереници из Министарствафинансија:

Славица Савичић, државни секретар, Жељко Радовановић, директор Управе за спречавање прања новца и Драгана Дејановић, из Управе за јавни дуг.

На предлог председника, Одбор је једногласно (13 гласова за) утврдио дневни ред са допунама дневног реда, који обједињен гласи:

Дневни ред:

1. Разматрање Предлога закона о изменама и допунама Закона о спречавању прања новца и финансирања тероризма, који је поднела Влада, у појединостима;
2. Разматрање Предлога закона о изменама и допунама Закона о порезу на доходак грађана, који је поднела Влада, у појединостима;
3. Разматрање Предлога закона о изменама и допуни Закона о доприносима за обавезно социјално осигурање, који је поднела Влада, у појединостима;
4. Разматрање Предлога закона о задуживању Републике Србије код UniCredit Bank Srbija A.D. Beograd за потребе финансирања Пројекта Рума-Шабац-Лозница, који је поднела Влада, у начелу;
5. Разматрање Предлог закона о потврђивању Уговора између Владе Републике Србије и Владе Хонг Конга Специјалног административног региона Народне Републике Кине о отклањању двоструког опорезивања у односу на порезе на доходак и на имовину и спречавању пореске евазије и избегавања, који је поднела Влада;
6. Разматрање Предлога закона о потврђивању Споразума између Владе Републике Србије и Владе Републике Француске о сарадњи у области спровођења приоритетних пројеката у Републици Србији, који је поднела Влада;
7. Одлучивање о упућивању предлога да Народна скупштина, у складу са чланом 167. Пословника, по хитном поступку, разматра Предлог одлуке о престанку функције председника Републичке комисије за заштиту права у поступцима јавних набавки;
8. Одлучивање о упућивању предлога да Народна скупштина, у складу са чланом 167. Пословника, по хитном поступку, разматра Предлог одлуке о престанку функције члана Републичке комисије за заштиту права у поступцима јавних набавки;
9. Одлучивање о упућивању предлога да Народна скупштина, у складу са чланом 167. Пословника, по хитном поступку, разматра Предлог одлуке о избору председника и једног члана Републичке комисије за заштиту права у поступцима јавних набавки;
10. Одлучивање о захтеву чланова Одбора да 16. седница Одбора буде затворена за јавност.

У складу са чланом 76. Пословника, Одбор је једногласно (13 гласова за) одлучио да се о тачкама 4, 5. и 6. дневног реда ( усвојене допуне дневног реда) одржи заједнички начелни и јединствени претрес, с тим да се о свакој тачки Одбор изјашњава појединачно.

**Прва тачка**: Разматрање Предлога закона о изменама и допунама Закона о спречавању прања новца и финансирања тероризма, у појединостима

На овај предлог закона амандман на члан 20. поднела је народни посланик др Александра Томић која је предложила да се одредбе чл. 6, 7. и 8. овог закона примењују даном ступања на снагу овог закона а не по истеку шест месеци од дана његовог доношења како је утврђено за остале одредбе овог закона.

На основу члана 156. став 3. Пословника Народне скупштине, Одбор за финансије, републички буџет и контролу трошења јавних средстава једногласно ( 13 гласова за) је усвојио

 ИЗВЕШТАЈ

Одбор је, у складу са чланом 164. став 1. Пословника Народне скупштине, размотрио амандман поднет на Предлог закона о изменама и допунама Закона о спречавању прања новца и финансирању тероризма.

Одбор је одлучио да предложи Народној скупштини да прихвати следећи амандман:

* на члан 20, који је поднела народни посланик Александра Томић.

**Друга тачка**: Разматрање Предлога закона о изменама и допунама Закона о порезу на

доходак грађана, у појединостима

На основу члана 156. став 3. Пословника Народне скупштине, Одбор за финансије, републички буџет  и контролу трошења јавних средстава једногласно (13 гласова за) је усвојио

И З В Е Ш Т А Ј

Одбор је, у складу са чланом 164. став 1. Пословника Народне скупштине, размотрио амандман поднет на Предлог закона о изменама и допунама Закона о порезу на доходак грађана.

Одбор је одлучио да предложи Народној скупштини да прихвати следећи амандман:

-на члан 5, који је поднела Влада.

**Трећа тачка:** Разматрање Предлога закона о изменама и допуни Закона о доприносима за обавезно социјално осигурање, у појединостима

На основу члана 156. став 3. Пословника Народне скупштине, Одбор за финансије, републички буџет  и контролу трошења јавних средстава једногласно (13 гласова за) је усвојио

И З В Е Ш Т А Ј

Одбор је, у складу са чланом 164. став 1. Пословника Народне скупштине, размотрио амандман Одбора поднет на Предлог закона о изменама и допуни Закона о доприносима за обавезно социјално осигурање.

Одбор је одлучио да предложи Народној скупштини да прихвати следећи амандман:

-на члан 3, који је поднела Влада Републике Србије.

**Четврта, пета и шеста тачка дневног реда:** Разматрање Предлога закона о задуживању Републике Србије код UniCredit Bank Srbija A.D. Beograd за потребе финансирања Пројекта Рума-Шабац-Лозница, који је поднела Влада, у начелу; Разматрање Предлог закона о потврђивању Уговора између Владе Републике Србије и Владе Хонг Конга Специјалног административног региона Народне Републике Кине о отклањању двоструког опорезивања у односу на порезе на доходак и на имовину и спречавању пореске евазије и избегавања, који је поднела Влада; Разматрање Предлога закона о потврђивању Споразума између Владе Републике Србије и Владе Републике Француске о сарадњи у области спровођења приоритетних пројеката у Републици Србији, који је поднела Влада;

Представници Министарства финансија Драгана Дејановић и Славица Савичић, у заједничком начелном и јединственом претресу по тач. 4, 5. и 6, говориле су о потреби усвајања наведених законских предлога, и то:

Изградња ауто-пута Рума-Шабац и брза саобраћајница Шабац-Лозница важни су подухвати Републике Србије у друмском транспорту јер је реч о пројекту који је важан за развој и повезивање становништва у Мачванском и Сремском округу. Директно задужење Републике Србије износи 11.288.640.000 динара, под условима који су одређени у потписаном Уговору.

Следећим законским предлогом отклања се проблем двоструког опорезивања физичких и правних лица - резидената две државе и стимулише улагање капитала резидената Републике Србије у Хонг Конгу и резидената Хонг Конга у Републици Србији.

Разлози за потврђивање Споразума између Владе Републике Србије и Владе Републике Француске о сарадњи у области спровођења приоритетних пројеката у Републици Србији односе се на изградњу Београдског метроа и на аутоматизацију управљања електродистрибутивном мрежом у Републици Србији. Процењена вредност износи 454.000.000 евра за пројекат изградње метроа и 127.000.000 евра за пројекат аутоматизације дистрибутивне мреже

На основу члана 156. став 3. Пословника Народне скупштине, Одбор за финансије, републички буџет  и контролу трошења јавних средстава једногласно (13 гласова за) је усвојио следеће извештаје:

Четврта тачка

**ИЗВЕШТАЈ**

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о задуживању Републике Србије код UniCredit Bank Srbija A.D. Beograd, за потребе финансирања Пројекта Рума-Шабац-Лозница, у начелу.

Пета тачка

**ИЗВЕШТАЈ**

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Уговора између Владе Републике Србије и Владе Хонг Конга Специјалног административног региона Народне Републике Кине о отклањању двострукогопорезивања у односу на порезе на доходак и на имовину и спречавању пореске евазије и избегавања.

Шеста тачка

**ИЗВЕШТАЈ**

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Споразума између Владе Републике Србије и Владе Републике Француске о сарадњи у области спровођења приоритетних пројеката у Рeпублици Србији.

У наставку, председник Одбора др Александра Томић, поводом одлучивања о тач. 7-9 утврђеног дневног реда, подсетила је да садашњем председнику и једном члану Републичке комисије за заштиту права у поступцима јавних набавки мандат истиче 18. децембра 2020. године. С обзиром на то да Народна скупштина на предлог надлежног одбора, сходно члану 189. Закона о јавним набавкама, доноси одлуку о избору и разрешењу председника и члана Републичке комисије, постоји потреба да Одбор предложи Народној скупштини да наведене одлуке донесе по хитном поступку , како би Републичка комисија наставила са радом у пуном саставу.

**Седма тачка:** Одлучивање о упућивању предлога да Народна скупштина, у складу са чланом 167. Пословника, по хитном поступку разматра Предлог одлуке о престанку функције председника Републичке комисије за заштиту права у поступцима јавних набавки.

Одбор је једногласно (13 гласова за) усвојио предлог који гласи:

Одбор за финансије, републикчки буџет и контролу трошења јавних средстава је на 12. седници одржаној 10. децембра 2020. године утврдио Предлог одлуке о престнку функције председника Републичке комисије за заштиту права у поступцима јавних набавки.

Одбор предлаже Народној скупштини да, у складу са чланом 167. Пословника Народне скупштине, Предлог одлуке о престанку функције председника Републичке комисије за заштиту права у поступцима јавних набавки (број 02-2050/20 од 11. децембра 2020. године) разматра по хитном поступку како би Народна скупштина што пре донела наведену одлуку и тиме се створили услови да се поступак избора новог председника Републичке комисије оконча у што краћем року.

**Осма тачка:** Одлучивање о упућивању предлога да Народна скупштина , у складу са чланом 167. Пословника, по хитном поступку разматра Предлог одлуке о престанку функције члана Републичке комисије за заштиту права у поступцима јавних набавки.

Одбор је једногласно (13 гласова за) усвојио предлог који гласи:

Одбор за финансије, републикчки буџет и контролу трошења јавних средстава је на 12. седници одржаној 10. децембра 2020. године утврдио Предлог одлуке о престaнку функције члана Републичке комисије за заштиту права у поступцима јавних набавки.

Одбор за финансије, републички буџет и контролу трошења јавних средстава је на 14. седници одржаној 16. децембра 2020. године, одлучио да предложи Народној скупштини да, у складу са чланом 167. Пословника Народне скупштине, Предлог одлуке о престанку функције члана Републичке комисије за заштиту права у поступцима јавних набавки (број 02-2051/20 од 11. децембра 2020. године) разматра по хитном поступку како би Народна скупштина што пре донела наведену одлуку и тиме се створили услови да се поступак избора новог члана Републичке комисије оконча у што краћем року.

**Девета тачка:** Одлучивање о упућивању предлога да Народна скупштина , у складу са чланом 167. Пословника, по хитном поступку разматра Предлог одлуке о избору председника и једног члана Републичке комисије за заштиту права у поступцима јавних набавки.

Одбор је једногласно (13 гласова за) усвојио предлог који гласи:

Одбор за финансије, републички буџет и контролу трошења јавних средстава је на 12. седници, одржаној 10. децембра 2020. године, утврдио Предлог одлуке o избору председника и једног члана Републичке комисије за заштиту права у поступцима јавних набавки.

Одбор за финансије, републички буџет и контролу трошења јавних средстава је, на 14. седници одржаној 16. децембра 2020. године, одлучио да предложи Народној скупштини да, у складу са чланом 167. Пословника Народне скупштине, Предлог одлуке о избору председника и једног члана Републичке комисије за заштиту права у поступцима јавних набавки (број 02-2052/20 од 11. децембра 2020. године) разматра по хитном поступку како би Народна скупштина што пре донела одлуку о избору председника и једног члана Републичке комисије, чиме би се створили услови за њен несметан рад у пуном саставу.

**Десета тачка:** Одлучивање о захтеву чланова Одбора да 16. седница Одбора буде затворена за јавност.

На основу члана 255. став 3. Пословника Народне скупштине, а на предлог чланова Одбора, једногласно је одлучено (13 гласова за) да 16. седница Одбора, на којој ће Одбор разматрати иницијативе за измене и допуне прописа на основу налаза и препорука из извештаја о ревизији за 2019. годину, буде затворена за јавност.

С обзиром на то да ће на седници бити речи о темама које ће бити основ за доношење Програма ревизије за 2021. годину, а  имајући у виду да је Програм ревизије документ који носи ознаку „поверљиво“ у складу са чланом 49. Пословника Државне ревизорске институције, Одбор је одлучио да седница Одбора буде затворена за јавност.

За известиоца и представника на седници Народне скупштине по тач, 1-9 одређена је др Александра Томић, председник Одбора.

Седница Одбора је завршена у 14,40 часова.

 Седница је тонски снимана.

            СЕКРЕТАР                                                                    ПРЕДСЕДНИК

        Тијана Игњатовић                                           др Александра Томић